কালুরঘাটে নতুন সেতু নির্মাণ মোছলেমের বড় চ্যালেঞ্জ
১৯৭৩ সালের পর প্রথমবারের মতো চট্টগ্রাম-৮ (বোয়ালখালী-চান্দগাঁও) সংসদীয় আসনে জয় পেয়েছে আওয়ামী লীগ।





সোমবারের নির্বাচনে বিএনপি প্রার্থী আবু সুফিয়ানকে ৭০ হাজার ভোটের ব্যবধানে হারিয়ে জয়লাভ করেন আওয়ামী লীগ প্রার্থী মোছলেম উদ্দিন আহমদ।




দীর্ঘ প্রায় ৪৮ বছর পর এ আসনে আওয়ামী লীগের জয়ে আশার সঞ্চার হয়েছে দলটির সাধারণ নেতাকর্মীদের মধ্যে। এ জয়কে মোছলেমের রাজনৈতিক জীবনের একটি বড় প্রাপ্তি মন্তব্য করে সংশ্লিষ্টরা বলছেন, তার সামনে বড় চ্যালেঞ্জ কালুরঘাটে নতুন সেতু নির্মাণ। নির্বাচনী ইশতেহারেও তিনি কালুরঘাটে নতুন সেতু নির্মাণকে প্রথম ও প্রধান এজেন্ডা হিসেবে রেখেছিলেন।
নির্বাচনের ফল ঘোষণার পর সোমবার রাতেও মোছলেম উদ্দিন বলেন, এক বছরের মধ্যেই কালুরঘাটে নতুন সেতু নির্মাণ কাজ দৃশ্যমান করাকে চ্যালেঞ্জ হিসেবে নিয়েছি। এ সেতু নির্মাণ করে বোয়ালখালীবাসীর দুঃখ ঘুচানোর ঘোষণা দেন তিনি।
এ আসনটিতে ১৯৭৩ সালে এমপি নির্বাচিত হয়েছিলেন আওয়ামী লীগের কফিল উদ্দিন। এরপর আওয়ামী লীগের আর কোনো এমপি ছিলেন না। ১৯৯১ সালে এ আসন থেকে বিএনপির সিরাজুল ইসলাম চৌধুরী, ১৯৯৬ ও ২০০১ সালে বিএনপির এম মোরশেদ খান জয়লাভ করেন।
কিন্তু শহর ও গ্রামের সমন্বয়ে গঠিত এ আসনটিতে উন্নয়নের ছোঁয়া লেগেছে খুব কমই। ২০০৮ সাল থেকে টানা তিন দফায় নৌকা প্রতীক নিয়ে জয়লাভ করেন জাসদের মইনউদ্দীন খান বাদল। কিন্তু বিভিন্ন সময় এ আসনে উন্নয়ন বরাদ্দের ক্ষেত্রে বৈষম্যের অভিযোগ তুলেছিলেন তার দলের নেতাকর্মীরা।
যদিও দক্ষিণ চট্টগ্রাম ও শহরের যোগাযোগ রক্ষায় কর্ণফুলী নদীর ওপর নির্মিত শত বছরের পুরনো চলাচল অনুপযোগী কালুরঘাট সেতুর পাশেই আরেকটি রেল কাম-সড়ক সেতু নির্মাণের দাবিতে ১০ বছর ধরেই সোচ্চার ছিলেন বাদল।
সর্বশেষ গত বছরের অক্টোবরে এক সংবাদ সম্মেলনে সরকারকে তিন মাসের আলটিমেটাম দিয়ে তিনি বলেছিলেন, ডিসেম্বরের মধ্যে কালুরঘাটে নতুন সেতু নির্মাণের ঘোষণা না এলে সংসদ থেকে পদত্যাগ করব।
এছাড়া যুগান্তরের কাছে বাদল বলেছিলেন, কালুরঘাট সেতুর জন্য যদি আওয়ামী লীগে যোগ দিতে হয় তাহলে সেটিও করব। এরপরও বোয়ালখালীবাসীর দুঃখ ঘোচাতে চাই। কিন্তু তার আগেই মইনউদ্দীন খান বাদল গত বছরের ৭ নভেম্বর ভারতে চিকিৎসাধীন অবস্থায় মৃত্যুবরণ করেন।
স্থানীয়রা বলছেন, উপনির্বাচনে জয়লাভ করা মোছলেম উদ্দিনের ওপরই এখন পড়েছে কালুরঘাটে নতুন সেতু নির্মাণসহ বোয়ালখালীবাসীর দুঃখ ঘোচানোর ভার। এ দায়িত্ব তিনি কতটুকু পালন করতে পারেন সেটাই এখন দেখার বিষয়।
এ বিষয়ে সানোয়ারা গ্রুপের ব্যবস্থাপনা পরিচালক, বিশিষ্ট শিল্পপতি ও আওয়ামী লীগ নেতা মুজিবুর রহমান মঙ্গলবার যুগান্তরকে বলেন, দক্ষিণ জেলা আওয়ামী লীগের সভাপতি হিসেবে দলকে দীর্ঘদিন নেতৃত্ব দিচ্ছেন মোছলেম উদ্দিন আহমদ। তার জয়ে সবাই খুশি।
তিনি বলেন, দলীয় এমপি না থাকায় এতদিন এ আসনে রাজনৈতিক কর্মকাণ্ড স্থবির ছিল। সুবিধাভোগীরা সুযোগ-সুবিধা লুটে নিয়েছে। নবনির্বাচিত মোছলেম উদ্দিন সাংগঠনিকভাবে দলকে গুছিয়ে আরও শক্তিশালী করবেন। সুবিধাভোগী হাইব্রিডদের বর্জন করবেন। এলাকার আইনশৃঙ্খলা উন্নয়ন করবেন। কালুরঘাট সেতু যাতে নির্মাণ হয় সেজন্য বলিষ্ঠ ভূমিকা রাখবেন। আওয়ামী লীগের ত্যাগী নেতা হিসেবে তার পক্ষে এটা সম্ভব বলেও তিনি মন্তব্য করেন।
চট্টগ্রাম দক্ষিণ জেলা আওয়ামী লীগের নির্বাহী কমিটির সদস্য আবু সুফিয়ান যুগান্তরকে বলেন, মোছলেম উদ্দিন আহমদ একজন মুক্তিযোদ্ধা। আজীবন সংগ্রামী একজন নেতা। তার রাজনৈতিক ক্যারিয়ার অনেক উজ্জ্বল।
তৃণমূল থেকে উঠে আসা এ নেতাকে জনগণ ভোট দিয়ে নির্বাচিত করে যে মূল্যায়ন করেছে, তিনি তার প্রতিদান দিতে পারবেন। এলাকার উন্নয়নে রাখতে পারবেন বলিষ্ঠ ভূমিকা। এদিকে চট্টগ্রাম-৮ আসনের উপনির্বাচনে ইভিএমে মাত্র ২২ দশমিক ৯৪ শতাংশ ভোট পড়েছে। এ নিয়ে নানা সমালোচনা আছে।
বিএনপি প্রার্থী আবু সুফিয়ান পুনর্নির্বাচনের দাবি করেছেন। তবে মোছলেম উদ্দিন আহমদ বলেন, পরাজিত হয়ে বিএনপি প্রার্থী অপপ্রচার চালাচ্ছেন। ভোটের মাধ্যমে জনগণ আওয়ামী লীগ প্রার্থীর প্রতি আস্থা রেখেছে। ইভিএম নতুন পদ্ধতি হওয়ায় এবং উপনির্বাচনের কারণে মানুষের আগ্রহ কম থাকার কারণে ভোট কম পড়েছে বলেও মনে করছেন তিনি।

১৯৭৩ সালের পর প্রথমবারের মতো চট্টগ্রাম-৮ (বোয়ালখালী-চান্দগাঁও) সংসদীয় আসনে জয় পেয়েছে আওয়ামী লীগ।